**NAGRAĐENI LITERARNI RADOVI**

Prema prosudbi stručnog povjerenstva za odabir i vrednovanje literarnih radova, dodijeljeno je osam jednakovrijednih nagrada za najbolja literarna ostvarenja sljedećim učenicima:

**ANDRIJA BILIŠ**, 3. RAZ OŠ „ANTE CURAĆ PINJAC“, ŽRNOVO

Mentorica: ANAMARIJA RADOVANOVIĆ

**IVONA DIDOVIĆ**, 5. RAZ OŠ „ANTE CURAĆ PINJAC“, ŽRNOVO

**RENZO DRUŠKOVIĆ**, 3. F OŠ PETRA KANAVELIĆA, PODRUČNA ŠKOLA LUMBARDA

Mentorica: IVANA FARAC

**NIKO LOZICA**, 3. F OŠ PETRA KANAVELIĆA, PODRUČNA ŠKOLA LUMBARDA

Mentorica: IVANA FARAC

**EMMA MUŠIĆ**, 3. F OŠ PETRA KANAVELIĆA, PODRUČNA ŠKOLA LUMBARDA

 Mentorica: IVANA FARAC

**NIKOLA MUŠIĆ**, 3. F OŠ PETRA KANAVELIĆA, PODRUČNA ŠKOLA LUMBARDA

Mentorica: IVANA FARAC

**KATARINA SKOKANDIĆ**, 6. RAZ OŠ „ANTE CURAĆ PINJAC“, ŽRNOVO

Mentor: IVAN FABRIS

**LUCIJA SKOKANDIĆ**, 4. RAZ OŠ „ANTE CURAĆ PINJAC“, ŽRNOVO

Mentorica: ANAMARIJA SKOKANDIĆ

**Krnoval**

Ka san bila mala, strašila bi se krnovala. Svaki put ka bi s vrtićen pošli tamo, ja bi pokrila oči. Sa, ka san narasla, baš mi je bi gust vozi se u kamionu i onda gleda kako ga goru. To je starinski običaj u Lumbardi. Ni najstariji se ne sićaju ka je to počelo. Vlada od maškara okupila bi se i dogovorila kako će sve učini, kako će krnoval izgleda jer uvik mora bi originalno i što će se sve re u testamentu. Na dan krnovala od najranijega jutra krnoval je na žalu usri mista. Po rušku ka se svi najidu makaruni, svinjskih nogica, uši, glava i krauta, spustu se u selo. Krnovala se ukrca na kamion i onda vozi po zaselcima Lumbarde. Normalno, u svakemu se mora sta i napi. Bude kolači, krafni, jaja… Dica pivaju, tj. viču: „Dajte mu se napi!“ Posli ga ponesu na suđenje. Onda se čita testamenat. Rugaju se kako se svašta drugima smotano dogodilo. Umisto vriđanja, oni se našalu lipo i govoru da je krnoval kriv. Iza suđenja ga opet ponesu na žal i izgoru. Iza tega slave duboko u noć. Dolazi korizma, čista srida i sve je utihnulo. Samo da van se pohvalin da je i moja prababa Terezina bila jedna od pravih meštrija od krnovala.

**Dijalektizmi:**

*krnoval* – figura koja se nosi u karnevalskoj povorci pa se osudi i spali

*gust* – volja, želja, užitak

*re –* reći

*najist se* – najesti se

*kraut* – kiseli kupus

*napit se* – popiti vode, vina

*testamenat* – oporuka

*meštrija* – učiteljica, majstorica

**Ema Mušić, 3. f**

**Defora**

Defora su lipe vale,

di su naši stari duše ostavili.

Naši stari su na Defora

tovarima hodili,

da bi ribu lovili

i dicu svoju hranili.

Kućice su svoje gradili

i svaki kamen na škinji prinili.

Puno zdraviji i sritniji su bili

jesu manje imali,

ali su se više smijali.

Fetu kruha su na troje dilili,

žutinicu tribili,

i crno vino sa zejen

iz teće pili.

Eto, taki su naši stari bili,

i tako su živili.

**Dijalektizmi:**

*tovar* – magarac

*škinja* – leđa

*žutinica* – samoniklo poljsko zelje

*tribiti* – očistiti zelje od nejestivih i nepoželjnih primjesa

**Ivona Didović, 5. raz.**

**Sveta Kata**

Skupjaju se dica,

sve su ništo sritna lica.

Gredu pivat svetoj Kati,

do devet uri moraju se vratit.

Od vrata do vrata gredu,

na trpezama jidu sve po redu.

Prikle se fine frižu,

dica usne od sriće ližu.

Pitate se ko in sve otvara vrata?

Pa, judi, ja van se zoven Kata.

**Dijalektizmi:**

*gredu - idu*

*trpeza* – stol za kojim se blaguje

*prikla* – uštipak

*frigat* – pržiti

*judi* – ljudi

**Katarina Skokandić, 6. razred**

**Sv. Luca**

12.12. u našem Žrnovu piva se svetoj Luci.

Dica pođu i do naših vrata dođu.

Pivat su stala pa čak i ona mala.

Ferale u ruci nose i time se ponose.

Od vrata do vrata kaskaju i Lucama pivaju.

Vrata im otvorimo i u kuću ih primimo.

Prikle im damo i za uzvrat skupa otpjevamo.

Tralalitralala, vesela je noć ta.

**Dijalektizmi:**

*pivat*– pjevati

*feral* – fenjer

**Lucija Skokandić, 4. raz**

**Žrnovski običaji**

Naši dide idu svako jutro s prijatejima na kavu

a matere i žene doma ostavjaju.

Ostavjaju doma žene stare

hoću nove, mlade.

Dica skaču priko ognja,

za obid imaju ovna.

Za Svetu Katu vazimju babine lampijune

i lete van,

nima ih doma do vele ure.

Dica trče po selu,

matere i očevi se na njih deru.

**Dijalektizmi:**

*prijateji* – prijatelji

*ostavjati –* ostavljati

*priko –* preko

*obid* – podnevno jelo

*vazest* – uzeti

*lampijun –* fenjer

**Andrija Biliš, 3. raz.**

**Badnjak**

Svake godine u mom mjestu običaj je da se u svim zaselcima pali badnjak. Par dana prije Božića skupi se mladost i idu pilati borove da bi se od njih mogao napraviti badnjak, koji ima oblik piramide. Već treću godinu skupimo se mi djeca iz našeg zaselka i napravimo mali badnjak. Kad padne mrak, badnjak se zapali. Skupe se ljudi i tako uz vatru se druže.

**Nikola Mušić, 3. f**

**Novogodišnji uranak**

Ja volim običaje u mom mjestu, a posebno volim novogodišnji uranak. To je običaj za koji moj dida kaže da je stariji od njega. On se održava svaku Novu godinu, u ranim jutarnjim satima. Limena glazba Lumbarde kreće iz prvog zaselka Javića svirajući svečane marševe i vesele pjesme. Ljudi ih rado dočekuju ispred svojih kuća i časte. Ja volim kad dođu i do naše kuće, onda jedni drugima čestitamo Novu godinu, zaželimo zdravlja i sreće. Tada glazbenici veselo zasviraju, a mene to jako veseli jer ću i ja biti među njima. Mama i susjede iznesu kolača, čaja, kave i sokova i svi se zajedno u veselju počastimo. Oni idu dalje kroz mjesto svirajući i budeći uspavane mještane. Svi se veselimo tom događaju. Muzika završi svirajući ispred crkve prije nego što počne misa. Tako taj običaj najavi sve lijepe događaje koji će biti u novoj godini. Lumbarda je jedino mjesto na otoku Korčuli koje još slavi novogodišnji uranak.

**Renzo Drušković, 3. f**

**Uskrs u Lumbardi**

Moja se baka rado prisjeća njenih Uskrsa kad je bila mala, a isti običaji ostali su i danas. Skupe se najljepša jaja od domaćih koka i boje se na način da se umotaju u poljsko cvijeće, stave u čarapu i urone u vodu s lukom, octom i malo crnog vina. Tako se neko vrijeme kuhaju na vatri. Sa sjetom se prisjeća mirisa sočnih sirnica njene bake, koji se širio kuhinjom. Po istom ih receptu pravi i ona danas. Zbilja su ukusne. Za svečanu misu svi bi se odjenuli u najfinija odijela i haljine. Žene i djevojčice nosile bi košare pune obojanih jaja i sirnica na blagoslov. Nakon mise ljudi su čestitali jedni drugima Uskrs. Za svečani ručak cijela bi se obitelj okupila za stolom. Nakon ručka tuckalo bi se jajima i to je djeci bilo najzabavnije. Kaže moja baka da je jako lijepo što običaj Uskrsa još uvijek živi jer na takav način mi mali prenosimo običaje naših starih.

**Niko Lozica, 3. f**